JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Iisrael avanes viiruse järel, mõnede meelest liiga vara
Iraan püüdis mürgitada Iisraeli mageveetootmist
Saudid on valmis muutma oma seisukohta palestiinlaste osas
Kuigi Iisrael on pääsenud koroonaviiruse tekitatud kahjudest
mitmetest teistest riikidest paremini, tuli valitsuse otsus avada koolid
ning suur osa poodidest ja väikeäridest liiga vara.
Mõnedes Jeruusalemma koolides esines uusi nakkuspuhanguid
pea kohe pärast avanemist. Näiteks Rehavia gümnaasiumis
said üle saja õpilase ja 15 õpetajat koroonanakkuse
kooli avamisele järgnenud päeval.
Kaupmehed ja väikeettevõtjad olid rõõmsad, et taas tööle pääsesid,
kuid koolides on seis murettekitavam,
sest kõik õpilased ei järginud kõiki turvareegleid.
Terviseministeerium hoiataski piirangute taastamise eest,
kui olukord halveneb.
Mai lõpu seisuga on Iisraelis viirusse nakatunud
üle 17 000 inimese ja paranenud ca 15 000,
kuid 285 inimest on nakkuse tagajärjel ka surnud.
USA president allkirjastas seaduse,
mis kohustab koole kaasama õppekavasse
natsiaja holokausti õpetamist.
Seadus kannab nime Never Again Education Act
ehk Ei Iial Enam Haridusseadus.
Seadus hõlmab kogu riigi õpetajate kaasamist
USA Holokausti Memoriaalmuuseumi koolitusprogrammi.
Samas laiendatakse märgatavalt
ka mainitud muuseumi ehk USHMM-i rahastust ja koolitustegevust.
Seaduse järgi peab USHMM koostama koolitusmaterjale,
et suurendada riigi õpetajate seas teadlikkust holokaustist
ja selle tähendusest.
Selleks eraldab USA Rahandusministeerium
aastail 2020-2024 igal aastal kaks miljonit USD
USHMM-i holokaustikoolituse abiprogrammifondile.
Lisaks luuakse internetis andmepank õppematerjalidega,
mille sihiks on koostada põhikooli ja gümnaasiumi õpilastele
materjale holokausti kohta,
et õpetajail oleks kergem täiendada olemasolevat õppematerjali.
Araabia Ühendemiraadid saatsid Palestiina Omavalitsusele
lennukiga ca 16 tonni abivahendeid ja mitmeid hingamisaparaate
koroonaepideemiaga tegelemiseks.
Lennuk maandus Tel Avivi lennuväljal,
kuid Mahmoud Abbasi valitsus keeldus varustust vastu võtmast,
kuna AÜE-l pole Iisraeliga ametlikke diplomaatilisi suhteid.
Petlemmas tegutsev PO terviseminister Mai Alkaila teatas:
"Oleme autoriteetsed oma riigis ega taha olla mingiks sillaks
AÜE-Iisraeli võimalike diplomaatiliste suhete normaliseerimisele."
Antud kontekstis ei küsitud kindlasti nakatunud patsientide arvamust
palestiinlaste aladel, Gazas ja mõnedes Läänekalda osades.
Koroonaviiruse tõttu paar kuud suletud olnud Templimägi
Jeruusalemma vanalinnas avati taas avalikkusele,
sh juutidele ja kristlastele, mitte üksnes moslemeile.
Jeruusalemma politsei ootab siiski igalt külastajalt maski kasutamist
ja turvalist distantsi,
sest teatud hetkedel võib Templimäel olla üksteisele väga lähedal
kümneid tuhandeid inimesi.
Templimäe naabruses
toimus surmaga lõppenud relvastatud intsident,
kui seal valvanud Iisraeli politseinik tulistas palestiinlast,
keda ta pidas relvastatuks. Tegemist oli siiski autistliku isikuga,
kes ei mõistnud politsei käsku peatuda ja põgenes ning sattus nii olukorda,
kus politsei arvas tegutsevat enesekaitseks.
Ohver osutus relvituks.
Iisraeli ametnikud avaldasid alles äsja üksikasju
Iraani aprilli alguse katsesse
mürgitada Iisraeli mageveepuhastustehaseid.
Tegu oli nn küberrünnakuga ehk see toimus arvuti teel
ja oli suunatud veepuhastusrajatiste
programmeeritud väljastusventiilisüsteemide vastu.
Kui rünnakut poleks viimasel hetkel märgatud,
oleks see võinud mürgitada joogivee,
vabastades sinna suurel hulgal kloori või muud puhastuskemikaali.
Iisraeli rahvusliku andmevõrgu peaosakonna ülem Yigal Unna
rääkis mai lõpul toimunud konverentsil,
et humanitaarkatastroof hoiti ära, kuid keset koroonaviirust
oleks mürgitatud joogivesi võinud ohustada niigi nõrku patsiente.
Iisraeli kübertehnikaekspertide sõnul oli rünnaku taga tõestatult Iraan,
kes kasutas oma USAs ja Euroopas asuvaid servereid.
Iisraeli vasturünnaku tagajärjel tekkis
Iraani Bandar Abbasi kaubasadama täielikult arvutiga juhitavas süsteemis
massiivne andmesidehäire,
mis muutis kogu suure kaubasadama pikaks ajaks kasutuskõlbmatuks.
Mida lähemale jõuab Iisraeli valitsuse tähtaeg
kas kõneluste alustamiseks palestiinlastega
või ühepoolseks asunduste ühendamiseks,
seda võimsamalt hüüavad palestiinlaste alade häälekandjad.
Palestiinlaste ametlik päevaleht al-Hayat al-Jadida kirjutas 27. mail,
et ahne sionistlik kasvaja
tahab laiendada oma territooriume Niiluse jõest Eufratini.
Selleks tahavad nad päevalehe väitel
kogu Jordani orgu oma relvajõudude haldusse.
See siht ilmnevat juba nende rahvuslipust,
mille kaks sinist serva kirjeldavat just Egiptuse Niilust
ja Iraagi Eufrati jõge.
Kui aeg on küps,
kavatsevat too sionistlik režiim vallutada ka terve Jordaania riigi,
teadis al-Hayat al-Jadida kirjutada, ning jätkas: "Sionistide eesmärgiks
on lihtsalt riik nimega Suur-Iisrael, mis hõlmaks ka Jordaania kuningriiki.
Kuid nende siht ei saa iial teoks,
sest meie Palestiina ulatub kunagi Jordani jõest Vahemereni,"
kinnitas Fatah' vanemametnik Tawfiq Tirawi oma artiklis.
Rahvusvaheliselt tunnustatud,
valitsusringkondadele lähedalseisev Saudi kolumnist
Abdulahmeed al-Ghobain
andis mõne päeva eest intervjuu BBC araabiakeelsele toimetusele.
Tema sõnul on suhted Iisraeliga
juba praegu kaugemal lihtsalt normaliseerimisest
ja on jõudnud väga soojale tasemele.
"Me seisame Saudi Araabia rahvuslike huvid eest,
mitte niivõrd nende eest, mis on seotud palestiinlastega,"
ütles al-Ghobain intervjuus.
Ta selgitas nägemust tõdemusega,
et enamiku saudiaraablaste arvates on palestiinlased juba kaotanud,
kuna ei suuda emotsioonide tõttu lahendada Iisraeliga
neid endid puudutavaid probleeme.
"Meie rahvas on üldiselt palestiinlaste vastu pööranud,
sest nad pole isegi püüdnud üheski vajalikus protsessis
kuidagi kaasa aidata," lisas ta lõpetuseks.
Samal ajal kui seis Iisraeli-Palestiina küsimuses
on Iisraelile soodsamaks muutumas,
on muutumas ka Templimäega seotud usulised olukorrad.
Kuigi kogu piirkond kuulub juriidiliselt Iisraeli riigi seadusandluse alla,
pole seadusi seal eriti rakendatud ja Templimäe haldus ja hooldus
on endiselt Jordaanias tegutseva islamifondi Waqf vastutusel.
Need mõneti kivvi raiutud reeglid on nüüd muutumas,
sest soojenemas on Saudi Araabia ja Iisraeli suhted,
hoolimata viimase kavatsusest ühendada oma seadusandluse alla
Jordani jõe org ja mõned nn C-ala asundused.
Ajalehe Israel Hayom teatel
on Saudi Araabia ja Iisrael arutanud võimalust,
kus Jordaania ei otsustaks üksi Templimäe usuasju,
vaid islamifondi juhatuses osaleksid ka saudid.
Ühe saudi diplomaadi sõnul
on tegu president Trumpi rahuplaani ühe osaga
ning USA ongi neil kõnelustel osalenud.
Kuigi Jordaania on jõuliselt kogu mõtte vastu,
on tal vaevu võimalik seda takistada,
sest Iisraeli-Jordaania vaheline rahuleping 1983. aastast
annab nii juutidele kui kristlastele õiguse
Templimäel palvetamas käia.
Toimetus jälgib sündmusi ja nende kulgu hoolikalt,
sest teostumise korral
võib neil olla kaugeleulatuvaid eskatoloogilisi tagajärgi.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale!
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee